
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е  Н А   К О Р У П Ц И Я Т А
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595





Р Е Ш Е Н И Е  
№  РС-554-25-128


Днес, 10.11.2025 година, в град София, Комисията за противодействие на корупцията (КПК, Комисията), в състав:

За председател: Антон Славчев
Член: Антоанета Георгиева – Цонкова
Член: Пламен Йоцов


У С Т А Н О В И:


Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-245 от 18.08.2025 г. по сигнал с вх. № С-554/08.08.2025 година. 
Производството е срещу Петър П***** Ганев – кмет на община З********, обл. В***** Т******.    
В сигнала се твърди, че заместник – кметът на община З******** Д**** П***** Т****** е в родствена връзка с кмета Петър П***** Ганев чрез съпругата си М******** К********** Т*******. Това поставя под съмнения неговото назначаване, за което се твърди, че е извършено в предходния мандат от тогавашния кмет на общината М***** Г**** –брат на настоящия кмет. Посочва се още, че в рамките на една година стойността на кетъринга, чрез който се изхранват потребителите на социалния патронаж, детски градини и други институции на територията на общината, се е увеличил трикратно, както и че кметът доставя пелети за отопление също на завишени цени. Тези обстоятелства водят до съмнения за финансова непрозрачност и корупционни договорености.  
Във връзка с твърденията в сигнала Комисията е изискала и с писмо с вх. № КПК-10609-1/09.09.2025 г. от Председателя на ПК по ЗПК при Общински съвет З******** (ОбС З********) е получила следните документи: клетвен лист  Петър Петров Ганев, Трудов договор № РД-15-01-320/10.11.2023 г. на Д**** П***** Т******, Допълнително споразумение № РД-15-02-05/10.01.2024 г., Допълнително споразумение № РД-15-02-123/30.04.2024 г., Допълнително споразумение № РД-15-02-363/30.12.2024 г. и Допълнително споразумение № РД-15-02-108/12.05.2025 г. 
            Служебно са извършени справки в правно-информационната система „Сиела“, в информационната система за обмен на справочна и удостоверителна информация (RegiX), в Търговския регистър и регистъра на юридическите лица с нестопанска цел (ТРРЮЛНЦ) и в НБД „Население“.


След като обсъди събраните в хода на административното производство доказателства, Комисията установи следното от фактическа страна:


Сигналът е подаден от лице с посочени три имена, адрес и е подписан.     
Петър П***** Ганев е избран за кмет на община З******** за мандат 2023-2027 г. и встъпил като такъв на 09.11.2023 г., видно от клетвен лист от същата дата. 
От справка в Регистър НБД „Население“ за съпрузи или лица, които се намират във фактическо съжителство, роднини по права линия, по съребрена линия - до четвърта степен включително и по сватовство – до втора степен включително между Петър П***** Ганев и Д**** П***** Т******, такива данни не се установиха. Такива данни не са налице и между Ганев и съпругата на Т****** М******** К********** Т*******, каквито са твърденията в сигнала. Установява се, че Петър П***** Ганев и М***** Петров Ганев са братя. М***** Г**** е бил кмет на община З******** в мандат 2019-2023 г. 
В настоящото производството се установява, че на 10.11.2023 г. кметът на община З******** Петър Ганев сключва Трудов договор № РД-15-01-320/ 10.11.2023 г. с Д**** П***** Т******. По силата на договора Т****** заема длъжността на заместник - кмет на община З********, считано от 13.11.2023 г. Впоследствие Ганев подписва няколко Допълнителни споразумения към трудовия договор на Т******, както следва:
- Допълнително споразумение № РД-15-02-05/10.01.2024 г., с което допълнителното трудово възнаграждение на служителя за трудов стаж и професионален опит става от 25 % на 26 % - по 1% годишно за 26 години трудов стаж.
- Допълнително споразумание № РД-15-02-123/30.04.2024 г., с което на основание чл. 5, ал. 16 от ПМС 67/14.04.2010 г. за заплатите в бюджетните организации и Решение № 97/29.04.2024 г. на Общински съвет – З******** основното месечно трудово възнаграждение на Т****** се увеличава от 2716 лв. на 2988 лв. 
- Допълнително споразумение № РД-15-02-363/30.12.2024 г. за увеличение на надбавката за трудов стаж и професионален опит на 27 % за придобит 27 години трудов стаж 
- Допълнително споразумание № РД-15-02-108/12.05.2025 г., с което на основание чл. 5, ал. 16 от ПМС 67/14.04.2010 г. за заплатите в бюджетните организации и Решение № 256/30.04.2025 г. на Общински съвет – З******** основното месечно трудово възнаграждение на Т****** е увеличено от 2988 лв. на 3287 лв. 


Въз основа на така изяснената фактическа обстановка, Комисията установи  следното от правна страна:


За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
           Петър П***** Ганев в качеството му на кмет на община З******** е лице, заемащо публична длъжност по смисъла на чл. 6, ал. 1, т. 32 от ЗПК, с оглед на което органът компетентен да се произнесе относно наличието или липсата на конфликт на интереси по отношение на него в това му качество, е Комисията за противодействие на корупцията.
При наличието на тази първа предпоставка за конфликт на интереси –лице, заемащо публична длъжност по чл. 6, ал. 1 от ЗПК, определящо за възникването му е наличието на упражнено правомощие по служба в частен интерес - личен или на свързано лице по смисъла на § 1, т. 9, б. „а“ от ДР на ЗПК, предопределен от възможността за реализиране на материална или нематериална облага, както и на възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Съгласно чл. 44, ал. 1 от Закона за местното самоуправление и местната администрация /ЗМСМА/, част от правомощията на кмета на общината са да ръководи цялата изпълнителна дейност на общината, да нaзнaчaвa и ocвoбoждaвa oт длъжнocт зaмecтниĸ-ĸмeтoвeтe нa oбщинaтa, ĸмeтcĸитe нaмecтници, pъĸoвoдитeлитe нa звeнaтa нa издpъжĸa oт oбщинcĸия бюджeт, нaчaлницитe и cлyжитeлитe в oбщинcĸaтa aдминиcтpaция, c изĸлючeниe нa тeзи пo чл. 46, aл. 1, т. 4, да нaлaгa пpeдвидeнитe oт зaĸoнa диcциплинapни нaĸaзaния и др. 
            От събраните по производството доказателства се установява, че Петър Ганев в качеството си на кмет на община З******** е упражнил правомощия по служба, като е сключил Трудов договор № РД-15-01-320/ 10.11.2023 г. и четири броя Допълнителни споразумения към него с Д**** П***** Т******. Не са установени обаче родство или друг вид свързаност между Ганев и назначения от него за заместник – кмет на общината Т******, както и между Ганев и съпругата на Т****** – М******** Т*******. Горното обуславя липсата на свързаност по смисъла на §1, т. 9, б. „а“ от ДР на ЗПК. Липсата на свързаност между Ганев и Т******, включително между Ганев и съпругата на Т****** – М******** Т*******, води и до липса на частен интерес от упражнените правомощия по служба. 
            От изложеното следва, че в конкретния случай са налице две от предпоставките за „конфликт на интереси“ по отношение на Петър Ганев – на първо място в качеството му на кмет на община З******** той е лице, заемащо публична длъжност. На следващо Ганев несъмнено е упражнил свои правомощия по служба, назначавайки заместник –кмет на общината. Не е налице обаче третата и кумулативно изискуема предпоставка – наличието на частен интерес. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.
		Комисията прави своите изводи за наличие или липса на конфликт на интереси на база доказателства, събрани по реда на АПК, а в случая събраните такива налагат извод за липса на упражнение правомощия по служба в частен интерес, съответно и до липсата на конфликт на интереси. 
  Предвид изложеното и на основание чл. 92, ал. 1 и ал. 2 от ЗПК във вр. с § 5, ал. 1 и § 7, ал. 2 от ПЗР на ЗПК, Комисията за противодействие на корупцията

Р Е Ш И:

НЕ УСТАНОВЯВА конфликт на интереси по отношение на Петър Петров Ганев, ЕГН **********, кмет на община З******** и в това му качество лице, заемащо публична длъжност по смисъла на чл. 6, ал. 1, т. 32 от ЗПК във връзка с подписването на Трудов договор № РД-15-01-320/ 10.11.2023 г. и четири броя Допълнителни споразумения към него, поради липса на частен интерес – свой или на свързани с него лица.  
 
Препис от решението да се изпрати на Окръжна прокуратура – В***** Т******, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

             КОМИСИЯ:
                       
                             ЗА ПРЕДСЕДАТЕЛ:…………………………….../АНТОН СЛАВЧЕВ/

                             ЧЛЕН:…………………………………….../АНТОАНЕТА ЦОНКОВА/

      ЧЛЕН:………………….……..……....……………./ПЛАМЕН ЙОЦОВ/

      





